—

Pentru a adapta caietul de sarcini astfel încât să acopere sistemele de cultivare aplicate în prezent în regiunea Estepa, care includ tehnici agronomice de cultivare a măslinilor mai avansate și nedăunătoare produsului și mediului, se elimină textul de la litera (a) „Parametri ficși” și textul de la litera (b) „Tehnici de cultivare” din Secțiunea E „Metodă de producție”, indicat în continuare: „(a) Parametri ficși — Distanțele de plantare și numărul de trunchiuri Densitatea medie pe plantație variază în mare măsură în întreaga regiune: concret, mediile se încadrează între 75 și 100 de măslini pe hectar pentru plantațiile vechi și între 100 și 200 de măslini pe hectar pentru plantațiile noi. În ceea ce privește numărul de trunchiuri, numai 12 % din plantațiile de măslini din regiunea Estepa sunt plantate cu măslini care au un singur trunchi, în timp ce peste 77 % sunt plantate cu măslini care au cel puțin trei trunchiuri. Este important să se remarce faptul că multe dintre plantațiile intensive din regiune au fost plantate cu puieți care au un singur trunchi, obținuți prin înrădăcinarea de butași lemnoși în pungi sau prin înrădăcinarea de butași semilemnoși sub ceață și transplantarea ulterioară a acestora în pungi de plastic, o metodă încurajată de autorități în planurile lor de restructurare a plantațiilor de măslini. În ceea ce privește distanțele de plantare, acestea sunt: — plantațiile tradiționale, care sunt în mare parte plantate folosind un model decalat, 12×12, deși sunt folosite, de asemenea, forme pătrate și dreptunghiulare și alte distanțe precum 11×11, 13×13, 10×12 etc.; și — noile plantații intensive, în cazul cărora densitățile de plantare sunt mult mai mari și, prin urmare, distanțele sunt mult mai mici; în cazul acesta, sunt folosite atât forme pătrate, cât și forme dreptunghiulare: 8×8, 7×7, 6×8, 6×4 etc., cele mai comune fiind 7×7 și 6×8. (b) Tehnici de cultivare — Aplicarea de îngrășăminte Pământul este arat iarna, după recoltare, și vara, folosind cultivatoare cu vibrații la o adâncime care nu depășește niciodată 10 cm; aceste lucrări se realizează, în total, de aproximativ patru-cinci ori pe an. Cercurile de pământ de sub măslinii neirigați sunt menținute fără buruieni, iar pe plantațiile irigate se păstrează o fâșie de pământ între arbori, care este de asemenea menținută sub control folosind erbicide preemergente. Pe plantațiile irigate se aplică îngrășăminte compuse lichide echilibrate, amestecate cu apa de irigare, folosind formule care sunt împărtășite între cultivatorii de măslini sau recomandate de specialiștii care lucrează în zonă. Prin fertigare se asigură în principal necesarul de azot, de fosfor și de potasiu, precum și de oligoelemente pentru a corecta deficiențele care sunt detectate fie vizual, fie prin numeroasele analize foliare efectuate. Sunt multe parcele unde pământul este în prezent lăsat nearat – anterior, solul era pur și simplu lăsat descoperit, dar în ultimii anii acoperirea vegetală a pământului a fost menținută, în mare parte prin vegetație spontană, care este eliminată la sfârșitul iernii cu ajutorul mașinilor de tăiat. — Irigarea Majoritatea plantațiilor de măslini nu sunt irigate. S-a înregistrat totuși o creștere a utilizării sistemelor de irigații, în special în ultimul deceniu, îndeosebi pentru că în prezent plantațiile sunt mai intensive. Sistemele de irigații sunt în aproape toate cazurile sisteme localizate, care furnizează cantități variabile de apă per hectar, în funcție de disponibilitate. Plantațiile irigate sunt răspândite în întreaga regiune, nefiind concentrate într-o anumită zonă. — Emondajul Forma măslinilor din regiunea Estepa este determinată de tipul de emondaj care, în această zonă, implică îndepărtarea de bucăți mari de lemn de pe trunchi și care este cunoscut drept «poda de Lucena» sau «poda en cabeza». S-a introdus de asemenea emondajul rațional de tip «Jaén», acesta fiind mai puțin agresiv. În ambele cazuri, obiectivul este de a crea o coroană cu crengi care cresc spre interior și spre exterior, ceea ce mărește suprafața productivă a arborelui. Se acordă de asemenea atenție raportului dintre frunze și lemn, ca un indicator al capacității productive. Deseori, dat fiind faptul că mare parte din cultura din zonă este folosită pentru a produce măsline de masă, se realizează o subțiere mai intensă pentru a obține fructe mai mari. Pe plantațiile intensive noi, numărul măslinilor pe hectar este mai mare și aceștia au un singur trunchi, pretându-se cel mai bine la recoltarea mecanizată cu utilajele disponibile în prezent. Când coroana atinge o capacitate productivă bună și este foarte deasă, se realizează un emondaj ușor pentru a «subția» și a defini treptat structura ramurilor. — Utilizarea de produse de protecție a plantelor Principalele categorii de dăunători și de boli ale măslinilor sunt controlate și evaluate de specialiștii ATRIAS și de agronomii angajați de multe dintre entitățile asociate cu denumirea de origine protejată «Estepa». Aceștia stabilesc praguri de tratament în stațiile de control create în locuri strategice în întreaga regiune și au moduri diferite (buletine săptămânale, programe radio și de televiziune etc.) de a ține la curent cultivatorii de măslini cu privire la momentul când trebuie întreprinse acțiuni și ce tip de produs de protecție a plantelor autorizat ar trebui folosit, astfel încât să nu dăuneze faunei utile și să nu lase reziduuri în măsline; recomandările lor sunt urmate de efectiv toți cultivatorii. Dintre toate tipurile de dăunători și de boli care afectează măslinii ce cresc în regiunea noastră, le menționăm numai pe cele majore al căror impact asupra calității necesită un tratament preventiv extins. Acestea sunt: musca de măslin, păduchele negru, cărăbușul de scoarță de măslin și molia de măslin. Primul dintre dăunători, musca de măslin, este tratat prin aplicarea aeriană de dimetoat sau la nivelul solului în cazurile în care numărul dăunătorilor depășește pragurile stabilite. Cel de al doilea dăunător, păduchele negru, este tratat cu carbaril și piriproxifen; cantitățile folosite sunt întotdeauna recomandate și controlate de specialiștii ATRIAS. Același lucru este valabil și în cazul cărăbușului de scoarță de măslin, care este tratat cu piretrin sau dimetoat. Molia de măslin este tratată cu dimetoat, iar tratamentul este dublat când numărul dăunătorilor depășește pragul stabilit. Ar trebui subliniat faptul că utilizarea acestor produse este întotdeauna supravegheată de specialiștii ATRIAS. Această activitate importantă este general acceptată și apreciată de către cultivatorii de măslini și asigură furnizarea de fructe de calitate optimă către fabricile de ulei. Pe lângă activitatea acestor grupuri de control, sunt create în zonă grupuri de producție integrată (Agrupaciones de Producción Integrada – API) care lucrează în fabricile de ulei pentru a asigura faptul că uleiurile produse oferă un nivel înalt de siguranță a alimentelor, din moment ce fiecare API are specialiști care supraveghează direct întregul proces de producție de la plantație la fabrică, păstrând o evidență a tuturor etapelor în registrul aferent pe care fiecare cultivator de măslini îl deține pentru proprietatea sa, ceea ce asigură un nivel maxim de trasabilitate a produselor obținute.” și se adaugă următorul text: „Pentru a obține uleiul de măsline extravirgin cu denumire de origine protejată «Estepa», fermierii trebuie să respecte practicile prevăzute de modelul de producție pentru producția integrată de măsline în Andaluzia (Ordinul din 15 aprilie 2008 de adoptare a Regulamentului specific pentru producția integrată de măsline – producție ecologică) și Regulamentul (CE) nr. 834/2007 din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91. În cazul în care aceste dispoziții vor fi abrogate, fermierii trebuie să respecte dispozițiile care le înlocuiesc.”